Απόφαση της Επιτροπής

της 5ης Απριλίου 2000

που τροποποιεί την απόφαση 91/516/ΕΟΚ για την κατάρτιση πίνακα συστατικών των οποίων η χρήση απαγορεύεται στις σύνθετες ζωοτροφές

[κοινοποιηθείσα υπό τον αριθμό Ε(2000) 930]

(Κείμενο που παρουσιάζει ενδιαφέρον για τον ΕΟΧ)

(2000/285/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 79/373/ΕΟΚ του Συμβουλίου, της 2ας Απριλίου 1979, περί εμπορίας των σύνθετων ζωοτροφών(1), όπως τροποποιήθηκε τελευταία από την οδηγία 98/87/ΕΚ(2), και ιδίως το άρθρο 10 στοιχείο ε),

Εκτιμώντας τα ακόλουθα:

(1) Οι πρώτες ύλες ζωοτροφών δύνανται να κυκλοφορούν στην Κοινότητα μόνον εφόσον είναι ποιότητας υγιούς, ανόθευτης και σύμφωνης με τα συναλλακτικά ήθη. Οι πρώτες ύλες ζωοτροφών δεν πρέπει να εγκυμονούν κινδύνους για την υγεία των ζώων ή των ανθρώπων.

(2) Με την απόφαση 91/516/ΕΟΚ(3) της Επιτροπής, της 9ης Σεπτεμβρίου 1991, για την κατάρτιση πίνακα συστατικών των οποίων η χρήση απαγορεύεται στις σύνθετες ζωοτροφές, όπως τροποποιήθηκε τελευταία από την απόφαση 1999/420/ΕΚ(4), καταρτίστηκε κατάλογος των πρώτων υλών ζωοτροφών των οποίων η χρήση απαγορεύεται στις σύνθετες ζωοτροφές.

(3) Η κτηθείσα πείρα έχει αποδείξει την ανάγκη να καταστούν ασφαλέστερες οι πρώτες ύλες ζωοτροφών που χρησιμοποιούνται για τη διατροφή των ζώων και τούτο για λόγους που αφορούν τη δημόσια υγεία και την υγεία των ζώων, ειδικότερα μετά από τις πρόσφατες εκθέσεις σχετικά με τη χρησιμοποίηση, στη διατροφή των ζώων, ιλύος από μονάδες επεξεργασίας υγρών αποβλήτων.

(4) Απόβλητα που συλλέγονται κατά τη διάρκεια ή/και που προκύπτουν από τις διάφορες φάσεις της διαδικασίας επεξεργασίας υγρών αποβλήτων (φυσικής, χημικής και βιολογικής) δεν δύνανται να θεωρηθούν ως αποδεκτό συστατικό ζωοτροφών, ανεξάρτητα από τυχόν περαιτέρω επεξεργασία των εν λόγω αποβλήτων και ανεξάρτητα επίσης από την προέλευση των υγρών αποβλήτων.

(5) Παρά το γεγονός ότι με την απόφαση 91/516/ΕΟΚ απαγορεύεται η χρησιμοποίηση ιλύος από εγκαταστάσεις επεξεργασίας υγρών αποβλήτων, ως συστατικού στις σύνθετες ζωοτροφές, δεν διευκρινίζονται οι όροι "ιλύς" ή "λύματα". Κατά συνέπεια, είναι επιθυμητό να διευκρινιστεί το κείμενο στο οποίο αναφέρεται ότι η απαγόρευση δεν ισχύει μόνο για τα ιζήματα της "βιολογικής επεξεργασίας", αλλά και για τα λοιπά απόβλητα των οποίων η συλλογή έχει πραγματοποιηθεί κατά την προεπεξεργασία όπως και τις υπόλοιπες φυσικές και χημικές επεξεργασίες των υγρών αποβλήτων. Επιπλέον, απαιτείται να διευκρινιστεί ότι η λέξη "λύματα" δεν αναφέρεται αποκλειστικά στα υγρά απόβλητα που προέρχονται από αστικά λύματα, αλλά και στα λοιπά υγρά απόβλητα, συμπεριλαμβανομένων εκείνων που προέρχονται από τις εγκαταστάσεις επεξεργασίας υγρών αποβλήτων που είναι ενταγμένες σε μονάδες μεταποίησης ζωικών προϊόντων.

(6) Η οδηγία 90/667/ΕΟΚ, της 27ης Νοεμβρίου 1990, για τη θέσπιση υγειονομικών κανόνων για τη διάθεση και τη μεταποίηση ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ(5), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, καθορίζει τις απαιτήσεις σχετικά με τις εγκαταστάσεις επεξεργασίας ζωικών αποβλήτων.

(7) Η οδηγία 91/271/ΕΟΚ του Συμβουλίου, της 21ης Μαΐου 1991(6), για την επεξεργασία των αστικών λυμάτων, ορίζει τις έννοιες "αστικά λύματα", "οικιακά λύματα" και "βιομηχανικά λύματα".

(8) Η οδηγία 98/83/ΕΚ του Συμβουλίου, της 3ης Νοεμβρίου 1998(7), σχετικά με την ποιότητα του νερού ανθρώπινης κατανάλωσης, θεσπίζει τις απαιτήσεις βάσει των οποίων θεωρείται το νερό "υγιεινό και καθαρό".

(9) Στην οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση αλιευτικών προϊόντων στην αγορά(8), ορίζεται ότι το "καθαρό θαλάσσιο νερό" δεν παρουσιάζει μικροβιολογική μόλυνση και δεν περιέχει επιβλαβείς ουσίες ή/και τοξικό θαλάσσιο πλαγκτόν σε ποσότητες που ενδέχεται να επιδράσουν δυσμενώς στην υγειονομική ποιότητα των αλιευτικών προϊόντων.

(10) Οι παρούσες διατάξεις είναι προσωρινές και θα πρέπει να επανεξεταστούν λαμβάνοντας υπόψη μελλοντική τροποποίηση της οδηγίας 95/69/ΕΚ του Συμβουλίου, της 22ας Δεκεμβρίου 1995, για τη θέσπιση των όρων και των κανόνων που εφαρμόζονται κατά την έγκριση και την εγγραφή ορισμένων εγκαταστάσεων και ενδιαμέσων του τομέα της διατροφής των ζώων και για τροποποίηση των οδηγιών 70/524/ΕΟΚ, 74/63/ΕΟΚ, 79/373/ΕΟΚ και 82/471/ΕΟΚ(9). Στην τροποποίηση αυτή θα μπορούσαν να προβλεφθούν οι όροι για την έγκριση των παραγωγών ορισμένων πρώτων υλών ζωοτροφών.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σημείο 5 του παραρτήματος της απόφασης 91/516/ΕΟΚ αντικαθίσταται από το ακόλουθο κείμενο:

"5. Όλα τα απόβλητα που λαμβάνονται από τις διάφορες φάσεις της διαδικασίας επεξεργασίας αστικών, οικιακών και βιομηχανικών λυμάτων(10), ανεξάρτητα από οποιαδήποτε περαιτέρω επεξεργασία των εν λόγω αποβλήτων και ανεξάρτητα από την προέλευση των λυμάτων.

Ο όρος 'λύματα' δεν παραπέμπει σε 'νερό διεργασιών', δηλαδή σε νερό από ανεξάρτητους αγωγούς ενσωματωμένους στις βιομηχανίες τροφίμων ή ζωοτροφών· εφόσον οι εν λόγω αγωγοί τροφοδοτούνται με νερό, αυτό οφείλει να είναι υγιεινό και καθαρό(11). Στην περίπτωση βιομηχανιών ιχθυηρών, οι υπόψη αγωγοί επιτρέπεται επίσης να τροφοδοτούνται με καθαρό θαλάσσιο νερό(12). Το νερό διεργασιών θα μεταφέρει μόνο ζωοτροφές ή πρώτες ύλες ζωοτροφών και θα είναι με τεχνικές μεθόδους απαλλαγμένο από καθαριστικά μέσα, απολυμαντικά ή άλλες ουσίες που δεν επιτρέπονται βάσει της νομοθεσίας για τη διατροφή των ζώων.

Οι ύλες ζωικής προέλευσης στο νερό διεργασιών θα υφίστανται επεξεργασία σύμφωνα με την οδηγία 90/667/ΕΟΚ."

Άρθρο 2

Η παρούσα απόφαση εφαρμόζεται από 1ης Αυγούστου 2000.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 5 Απριλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 86 της 6.4.1979, σ. 30.

(2) ΕΕ L 318 της 27.11.1998, σ. 43.

(3) ΕΕ L 281 της 9.10.1991, σ. 23.

(4) ΕΕ L 162 της 18.6.1999, σ. 69.

(5) ΕΕ L 363 της 27.12.1990, σ. 51.

(6) ΕΕ L 135 της 30.5.1991, σ. 40.

(7) ΕΕ L 330 της 5.12.1998, σ. 32.

(8) ΕΕ L 268 της 24.9.1991, σ. 15.

(9) ΕΕ L 332 της 30.12.1995, σ. 15.

(10) Όπως ορίζονται στο άρθρο 2 της οδηγίας 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων.

(11) Όπως ορίζεται στο άρθρο 4 της οδηγίας 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης.

(12) Όπως ορίζονται στο άρθρο 2 της οδηγίας 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση αλιευτικών προϊόντων στην αγορά.